પી.આઈ ડી.એમ ચૌહાણ અને કિશનસિંહ બન્ને ખાનગી ગાડીમાં અમીતભાઈની ફેક્ટરી પહોંચ્યા અને ત્યાંથી તેમને ગાડીમાં સાથે લીધા. રસ્તામાં એકવાર ફરી બીજી ખાનગી ગાડી બોલાવી ત્રણેય તેમાં શીફ્ટ થઇ ગયા. પાલડી પહોંચતા રસ્તામાં હતા ત્યારે ફરી એકવાર અમતીભાઈના ફોન પર અપહરણકારનો નંબર આવ્યો અને ધમકી આપી કે, દોનો બચ્ચે જીંદા ચાહીયે તો ૫૦ લાખ તૈયાર રખના. દો ઘંટે કા વક્ત દેતા હું, બોલ હા? યા ના?.આ ફોન પી.આઈ ચૌહાણે સ્પિકર પર ઓન કરાવ્યો હતો માટે અમીતભાઈ સહિત કારમાં સવાર ત્રણેયે સાંભળ્યો. બીજી તરફ ક્રાઇમ બ્રાન્ચે પણ આ ફોન આંતર્યો હતો માટે ત્યાં પણ પી.આઈ જીતુ યાદવ ફોન સાંભળી રહ્યાં હતા.